**Reflexió a távoktatási bemutatómunkáról**

**Afrika országai - 7. osztály**

Kontra Krisztián

Bemutatómunkám témája Afrika országainak bemutatása volt, melynek során három tipikus országgal ismerkedtek meg a diákok. Az alapkoncepcióm szerint Egyiptom, Nigéria és a Dél-afrikai Köztársaság megismerése mind egyenként különböző módszerrel történt az első feladatlapban, majd a második feladatsorban ezek az ismeretek összefűzésre kerültek, komplex képet nyújtva az országokról. Hogy a feladatsorom elérje ezt a célját, kiemeltem a diákoknak, hogy a megfelelő sorrendben haladjanak végig a tevékenységeken.

Kezdésnek Egyiptomot jelöltem ki, mert itt a videós feladattal szerettem volna felkelteni az érdeklődésüket. Az a tapasztalatom, hogy a diákok sokkal szívesebben néznek videókat, mint olvasnak hosszú szöveget, és a tanulói visszajelzések alapján tetszett is nekik az ilyen módú első feladat. Ennél még fontosabb az, hogy a megoldásaik alapján megértették, hogy Egyiptomban hogyan kapcsolódik egymáshoz a történelmi múlt gazdagsága és napjaink turizmusa.

Ezután folyamatosan haladtunk dél felé, és Nigéria következett, egy internetes kutatómunkával elkészítendő rövid keresztrejtvénnyel, majd egy erre épülő kódfejtés feladattal. A cél az ország megismerésén felül itt a logikai gondolkodás fejlesztése volt – mivel itt nem volt elég csak a földrajzi ismereteket megtalálni, ez volt az egyik legnehezebb feladat. Nehézséget okozhatott a diákoknak az, hogy a rejtvény helyes megoldása nélkül a kódfejtést nem tudták megcsinálni, így néhány diáknak ez nem sikerült jól. Számukra segítséget jelenthetett volna, ha menet közben is visszajelzést kapnak a munkájukról – ha egy tanórán csináljuk meg ezeket a feladatokat, akkor le tudtuk volna ellenőrizni a keresztrejtvényt mielőtt belevágnak a kódfejtésbe, és akkor mindenki egyenlő esélyekkel indul újra. Viszont számos diák ezt jelölte meg a legjobb feladatként, többen ebből a feladatból tanultak a legtöbbet, összességében nézve tehát így is azt gondolom, hogy a feladat elérte célját.

A Dél-afrikai Köztársaság megismerésére az országról szóló adatokat kellett párosítani a diákoknak. Itt az ország jellemzésén felül azt szerettem volna fejleszteni, hogy a diákok hogyan dolgoznak fel adatokat, különös tekintettel a mértékegységek fontosságára. Szinte csak hibátlan megoldások születtek, aminek nagyon örültem. Pozitív meglepetés volt, hogy ezt a feladatot is több diák megjelölte, mint kedvencét – úgy gondoltam, ez a feladat inkább hasznosságát tekintve jó számukra, és nem ezt fogják a legjobban élvezni, de remek, hogy voltak, akik rám cáfoltak!

Miután minden országról gyűjtöttek ismereteket a diákok, a második feladatlapban Egyiptom, Nigéria és a Dél-afrikai köztársaság összehasonlítása volt fókuszban. Ehhez egy összetett ábra elemzését kellett elvégezni a diákoknak, melyen térképről és ábrákról is kell adatokat leolvasni és értékelni. A visszajelzésben látszik, hogy többen kicsit nehéznek látták ezt a feladatot, viszont az eredményeikből kiderül, hogy a legtöbben jól megbirkóztak a kihívással, hiszen nagyrészt maximum 1-2 hibával teljesítették a feladatsort. Külön öröm volt számomra látni, hogy mennyien felismerték az összefüggéseket, amiket szerettem volna, hogy lássanak, például, hogy a víz közelsége meghatározó a népsűrűség szempontjából ezekben az országokban.

A záró feladat egy online halmazba rendezős összefoglalás volt, melyben a három országhoz kellett rendelni információkat. A teljesítést úgy ellenőriztem, hogy a helyes megoldásért egy nevet dobott fel a gép, és ezt kellett nekem megadniuk – ezt többen is kiemelték, hogy érdekes volt utánanézni, hogy mit rejtett a megoldás.

Összességében nézve sikeresnek értékelem a feladatsort. A diákok megoldásaiból úgy látom, hogy sikerült elsajátítaniuk azokat az ismereteket, amiket szerettem volna átadni. Ami a legpozitívabb volt számomra az, hogy a visszajelzésben a diákok mind más-más feladatot jelöltek meg kedvencükként – ez azt jelenti, hogy nem volt olyan feladat, amelyik kilógott volna a többi közül. Bejött, hogy változatos módszereket alkalmaztam, és erre a jövőben is törekedni fogok. Fontosnak tartom, hogy a diákokat valahogy kimozdítsuk az otthonlét alatti megszokott tevékenységeikből, és próbáljunk meg valami újat mutatni nekik hétről hétre. Nagyon jó volt olvasni a diákok visszajelzéseit, nem csak a pozitív visszacsatolás miatt, hanem azért is, hogy milyen feladattípusok működnek, mi az, amivel fel lehet kelteni a csoportom érdeklődését. Ez alapján továbbra is több különböző típusú feladattal fogok dolgozni, és több videós anyagot igyekszem használni.